એમાં, મોટે ભાગે શરીર પડ્યા પછી જીવાત્માને પ્રાપ્ત થનારાં સુખોની વાત છે. કર્મકાંડમાં તો, અત્યંત ક્ષણિક એવાં સંસારી સુખોની લાલચો રહે છે. એ સુખો એવાં હોય છે, કે જેને પ્રાપ્ત કરવામાં અત્યંત કષ્ટ રહે છે, ને અંતે એ દુઃખ જ દુઃખ દે છે. તે ઉપરાંત, મર્યા પછી, જાતજાતનાં સ્વર્ગો મળવાની લાલચો એ આપે છે, અને તે પણ, એની મુદત થયે પૂરાં થઈ જાય છે, ને જીવડાને પાછું પોતાના કરમ અનુસાર, ધરતીમાં જીવજંતુરૂપે ભવો લેવાનું રહે છે, કે જેનો પાર નથી.